На основу члана 5, 6. и 79. став 1. Закона о јавним предузећима („Службени гласник РС“, број 15/2016) и члана 37. Статута Града Ниша („ Службени лист Града Ниша“ број 88/2008),

 Скупштина Града Ниша на седници од \_\_\_\_\_\_. 2016. године, донела је:

**О Д Л У К А**

**о усклађивању пословања Јавног предузећа за стамбене услуге ''Нишстан'' Ниш**

**са Законом о јавним предузећима**

**I ОПШТЕ ОДРЕДБЕ**

**Усклађивање оснивачког акта**

**Члан 1**.

 Овом Одлуком, у циљу усклађивања са одредбама Закона о јавним предузећима, врше се измене и допуне Одлуке о оснивању Јавног предузећа за стамбене услуге ''Нишстан'' из Ниша, (''Службени лист Града Ниша“, број 51/2013- пречишћен текст), које је уписано у регистар код Окружног суда у Нишу, дана 29.03.1990. год. под бр. ФИ. 403/90 и преведено у регистар привредних субјеката код Агенције за привредне регистре Београд Решењем под БД. 14018/2005 од 05.05.2005. год.

**Циљеви оснивања**

**Члан 2.**

 Јавно предузеће за стамбене услуге ''Нишстан'' Ниш ( у даљем тексту : предузеће) је основано ради обезбеђивања трајног обављања делатности од општег интереса, као и редовног задовољавања потреба корисника производа и услуга, а посебно:

- одржавање стамбених зграда, станова и пословних просторија, које су власници поверили предузећу и то: инвестиционо одржавање заједничких делова зграде, текуће одржавање заједничких делова зграде, инвестиционо одржавање стана и пословног простора, хитне интервенције и други послови одржавања;

 - послови чије је обављање Скупштина Града поверила овом предузећу, а које се односе на контролу откупне цене станова и на закуп станова у јавној својини Града Ниша;

 - послови чије је обављање Скупштина Града поверила овом предузећу, а које се односе на рушење и демонтажу зграда и других објеката у поступку уклањања бесправно саграђених објеката и делова објеката, по решењу грађевинске инспекције.

 Предузеће може обављати и послове инвестиционог и текућег одржавања пословног простора Града, службених зграда и простора, пословног простора који користе јавна предузећа и установе чији је оснивач Град, као и објеката на сеоском подручју којима располаже Град, а не користе се као пословни простор, када им Град те послове додели посебном одлуком.

 Стамбена делатност је од општег интереса.

**Предмет одлуке**

**Члан 3.**

 Овом Одлуком, у складу са Законом о јавним предузећима, регулисана су права и обавезе оснивача и предузећа у обављању делатности од општег интереса из члана 2. ове Одлуке, а нарочито:

 - назив, седиште и матични број оснивача;

 - пословно име и седиште предузећа

 - претежна делатност предузећа

 - права, обавезе и одговорности оснивача према предузећу и предузећа према оснивачу;

 - услови и начин утврђивања и распоређивања добити, односно начину покрића губитака и сношењу ризика;

 - условима и начину задуживања предузећа;

 - заступање предузећа;

 - износ основног капитала, као и опис, врста и вредност неновчаног улога;

 - органи предузећа и њихова надлежност;

 - податак о уделима оснивача у основном капиталу израженог у процентима;

 - имовина која се не може отуђити;

 - располагање стварима у јавној својини која су пренета у својину предузећа у складу са законом;

 - заштита животне средине;

 - друга питања од значаја за несметано обављање делатности за коју се оснива предузеће.

**II ПОДАЦИ О ОСНИВАЧУ**

**Оснивач предузећа**

**Члан 4.**

 Оснивач предузећа: Град Ниш, улица Николе Пашића број 24, матични број 17620541.

 Права оснивача остварује Скупштина Града Ниша.

**Правни статус предузећа**

**Члан 5.**

 Предузеће има статус правног лица, са правима, обавезама и одговорностима утврђеним законом.

 Предузеће у правном промету са трећим лицима има сва овлашћења и иступа у своје име и за свој рачун.

**Одговорност за обавезе предузећа**

**Члан 6.**

 Предузеће за своје обавезе одговара целокупном својом имовином.

 Оснивач не одговара за обавезе предузећа, осим у случајевима прописаним законом.

**Заступање и представљање предузећа**

**Члан 7.**

 Предузеће заступа и представља директор.

**III ПОСЛОВНО ИМЕ И СЕДИШТЕ**

**Пословно име предузећа**

**Члан 8.**

 Предузеће послује под следећим пословним именом: Јавно предузећеза стамбене услуге ''НИШСТАН'' Ниш.

 Скраћено пословно име је ЈП „''НИШСТАН'' Ниш.

 О промени пословног имена одлучује Надзорни одбор, уз сагласност оснивача.

**Седиште предузећа**

**Члан 9.**

 Седиште предузећа је у Нишу, улица Бранка Крсмановића број 1.

 О промени седишта предузећа одлучује Надзорни одбор, уз сагласност оснивача.

**Печат, штамбиљ и знак предузећа**

**Члан 10.**

 Предузеће поседује свој печат и штамбиљ са исписаним текстом на српском језику ћириличким писмом.

 Печат је округлог облика и садржи пуно пословно име и седиште предузећа.

 Штамбиљ је правоугаоног облика и садржи пуно пословно име, седиште предузећа и простор за датум и број.

 Предузеће има свој заштитни знак чији се изглед утврђује статутом Предузећа.

**Упис предузећа у регистар**

**Члан 11.**

 Предузеће се за обављање своје делатности од општег интереса, утврђене овом Одлуком, уписује у регистар у складу са законом којим се уређује правни положај привредних друштава и поступак регистрације, у складу са законом.

**Унутрашња организација предузећа**

**Члан 12.**

 Предузеће послује као јединствена радна целина.

 Актом директора предузећа, уз сагласност Градског већа Града Ниша, уређује се унутрашња организација и систематизација послова.

**IV ДЕЛАТНОСТ ПРЕДУЗЕЋА**

**Претежна делатност**

**Члан 13.**

 Претежна делатност предузећа је:

**-** 43.91 кровни радови.

 Осим наведене претежне делатности, предузеће ће се бавити и другим делатностима, као што су:

 - 41.20 Изградња стамбених и нестамбених зграда

* 43.11 Рушење објеката – рушење и демонтажа зграда и других објеката
* 43.12 Припремна градилишта
* 43.21 Постављање електричних инсталација
* 43.22 Постављање водоводних, канализационих, грејних и климатизационих система
* 43.29 Остали инсталациони радови у грађевинарству
* 43.31 Малтерисање
* 43.32 Уградња столарије
* 43.33 Постављање подних и зидних облога
* 43.34 Бојење и застакљивање
* 43.39 Остали завршни радови
* 43.99 Остали непоменути специфични грађевински радови
* 68.32 Управљање некретнинама за накнаду
* 71.11 Архитектонска делатност.

 Предузеће може без уписа у регистар да врши и друге делатности које служе обављању претежне делатности, уколико за те делатности испуњава услове предвиђене законом.

 О промени делатности предузећа, као и о обављању других делатности које служе обављању претежне делатности, одлучује Надзорни одбор, уз сагласност оснивача, у складу са законом.

**Услови за обављање делатности као делатности од општег интереса**

**Члан 14.**

 Предузеће може да отпочне обављање делатности кад надлежни државни орган утврди да су испуњени услови за обављање те делатности у погледу:

 1) техничке опремљености;

 2) кадровске оспособљености;

 3) безбедности и здравља на раду;

 4) заштите и унапређења животне средине и

 5) других услова прописаних законом.

**Оснивачка права и улагање капитала предузећа**

**Члан 15.**

 Предузеће може, уз претходну сагласност оснивача, основати друштво капитала за обављање делатности од општег интереса из члана 2. ове Одлуке, као и друштво капитала за обављање делатности која није делатност од општег интереса.

 Предузеће може улагати капитал у већ основана друштва капитала, уз претходну сагласност оснивача.

 На одлуку Надзорног одбора из става 1. и 2. овог члана сагласност даје Скупштина Града Ниша.

**V ИМОВИНА ПРЕДУЗЕЋА**

**Основни капитал**

 **Члан 16.**

Основни капитал предузећа који је регистрован у одговарајући регистар Агенције за привредне регистре износи:

* уписани новчани капитал 100,00 динара,
* уплаћени новчани капитал 100,00 динара на дан 05.12.2013. године.

Град Ниш је власник 100% удела у основном капиталу предузећа.

 Усклађивање регистрованог капитала са капиталом исказаним по финансијским извештајима, биће извршено у складу са Законом о привредним друштвима и прописима којима се уређује регистрација привредних субјеката.

**Имовина предузећа**

**Члан 17.**

 Имовину предузећа чине право својине на покретним и непокретним стварима, новчана средства и хартије од вредности и друга имовинска права, која су пренета у својину предузећа у складу са законом, укључујући и право коришћења на стварима у јавној својини.

 Стварима у јавној својини које је Оснивач уложио у предузеће преносом права коришћења, без преноса права својине, предузеће не може да располаже, нити да их даље уступа на коришћење, без сагласности Оснивача.

 Предузеће управља и располаже својом имовином у складу са законом, оснивачким актом и Статутом.

**Члан 18.**

Средства у јавној својини могу се улагати у капитал предузећа, у складу са законом и актима Скупштине Града Ниша.

 По основу улагања средстава из става 1. овог члана Град Ниш стиче уделе у предузећу као и права по основу тих удела.

 Капитал у предузећу подељен на уделе уписује се у регистар.

**Повећање и смањење оснивачког капитала**

**Члан 19.**

 О повећању или смањењу основног капитала предузећа одлучује Скупштина Града Ниша, као оснивач у складу са законом.

**Средства предузећа**

**Члан 20.**

 Предузеће у обављању својих делатности, стиче и прибавља средства из следећих извора:

* + продајом производа и услуга,
	+ из кредита,
	+ из донација и поклона,
	+ из буџета оснивача и буџета Републике Србије, буџета аутономне покрајине и
	+ из осталих извора, у складу са законом.

**Расподела добити**

**Члан 21.**

 Предузеће је дужно да део остварене добити уплати у буџет Града Ниша, по завршном рачуну за претходну годину.

 Висина и рок за уплату добити из става 1. овог члана утврђује се у складу са законом и Одлуком о буџету Града Ниша за наредну годину.

**Унапређење рада и развоја предузећа**

**Члан 22.**

 Унапређење рада и развоја предузећа заснива се на дугорочном и средњорочном плану пословне стратегије и развоја.

Плановима и програмом рада из става 1. ове Одлуке, утврђују се пословна политика и развој предузећа, одређују се непосредни задаци и утврђују средства и мере за њихово извршавање.

 Планови и програми рада предузећа морају се заснивати на законима којима се уређују одређени односи у делатностима којима се бави предузеће.

**Планови и програми**

**Члан 23.**

Планови и програми предузећа су:

- дугорочни план пословне стратегије и развоја предузећа,

- средњорочни план пословне стратегије и развоја предузећа,

- годишњи програма пословања,

 - финансијски планови и

 - други планови и програми (посебни програми за коришћење субвенције, гаранције или других средстава).

 Планови и програми предузећа из става 1. алинеја 1, 2, 3. и 4. овог члана, достављају се Скупштини Града Ниша најкасније до 1. децембра текуће године за наредну годину.

 Планови и програми се сматрају донетим када на њих сагласност да Скупштина Града Ниша.

**Члан 24.**

 Годишњи, односно трогодишњи програм пословања предузећа, нарочито садржи:

 1) планиране изворе прихода и позиције расхода по наменама;

 2) планиране набавке;

 3) план инвестиција;

 4) планирани начин расподеле добити, односно планирани начин покрића губитка;

 5) елементе за целовито сагледавање цена производа и услуга;

 6) план зарада и запошљавања;

 7) критеријуме за коришћење средстава за помоћ, спортске активности, пропаганду и репрезентацију.

 Измене и допуне годишњег, односно трогодишњег програма пословања могу се вршити искључиво из стратешких и државних интереса или уколико се битно промене околности у којима предузеће послује.

**Члан 25.**

Ако Надзорни одбор предузећа до почетка календарске године не донесе годишњи, односно трогодишњи програм пословања, до доношења тог програма зараде запосленима се обрачунавају и исплаћују на начин и под условима утврђеним годишњим, односно трогодишњим програмом пословања за претходну годину.

 **Члан 26.**

 Предузеће је дужно да тромесечне извештаје о реализацији програма из става 1. овог члана доставља Градском већу у року од 30 дана од дана истека тромесечја.

 На основу извештаја из става 1. овог члана Градско веће сачињава и доставља информацију о степену усклађености планираних и реализованих активности, надлежном министарству.

 Поред информације из става 3. овог члана Градско веће једном годишње доставља надлежном министарству анализу пословања предузећа, са предузетим мерама за отклањање поремећаја.

**VI ПРАВА И ОБАВЕЗЕ ПРЕДУЗЕЋА И ОСНИВАЧА**

**Права оснивача**

**Члан 27.**

По основу учешћа у основном капиталу предузећа, Град Ниш, као оснивач има следећа права:

 - право управљања предузећем на начин утврђен законом, овом Одлуком и Статутом предузећа;

 - право на учешће у расподели добити предузећа;

 - право да буду информисани о пословању предузећа;

 - право да учествују у расподели ликвидационе или стечајне масе, након престанка

предузећа стечајем или ликвидацијом, а по измирењу обавеза и

 - друга права у складу са законом.

**Обезбеђење општег интереса**

**Члан 28.**

Ради обезбеђења општег интереса у делатности за коју је предузеће основано, Скупштина Града Ниша даје сагласност на:

 - Статут предузећа;

 - располагање (прибављање и отуђење) средствима у јавној својини која су пренета у својину предузећа, веће вредности, која је у непосредној функији обављања делатности од општег интереса

 - улагања капитала;

 - статусне промене;

 - акт о процени вредности капитала и исказивању тог капитала у акцијама, као и на програм и одлуку о својинској трансформацији.

**Члан 29.**

 Градско веће даје сагласност на:

 - давање гаранција, авала, јемства, залога и других средстава обезбеђења за послове који нису из оквира делатности од општег интереса;

 - тарифу (одлуку о ценама, тарифни систем и др. ) осим ако другим законом није предвиђено да ту сагласност даје други државни орган.

**Поремећај у пословању**

 **Члан 30.**

 У случају поремећаја у пословању предузећа, Скупштина Града Ниша, може предузети мере прописане законом, ради обезбеђења услова за несметано функционисање и обављање делатности од општег интереса, а нарочито:

* промену унутрашње организациј предузећа;
* разрешење Надзорног одбора и директора и именовање привременог органа предузећа;
* ограничење у погледу права располагања појединим средствима у јавној својини и
* друге мере одређене законом којим се одређују делатности од општег интереса.

**VII ПОСЛОВАЊЕ ПОД ТРЖИШНИМ УСЛОВИМА**

**Пословање под тржишним условима**

**Члан 31.**

Предузеће послује по тржишним условима, ради стицања добити, у складу са законом.

**VIII ОРГАНИ ПРЕДУЗЕЋА**

**Органи предузећа**

**Члан 32.**

 Органи предузећа су:

 1) надзорни одбор и

 2) директор

 **1) Надзорни одбор**

**Састав Надзорног одбора**

**Члан 33.**

 Надзорни одбор предузећа има три члана, од којих је један председник.

 Председника и чланове надзорног одбора предузећа, од којих је један члан из реда запослених, именује Скупштина Града Ниша, на период од четири године, под условима, на начин и по поступку утврђеним законом, статутом Града Ниша и овом Одлуком.

 Члан надзорног одбора из реда запослених предлаже се на начин и по постпку који је утврђен Статутом предузећа.

 **Услови за чланове Надзорног одбора**

**Члан 34.**

 За председника и члана надзорног одбора предузећа Ниш именује се лице које испуњава следеће услове:

 1) да је пунолетно и пословно способно;

 2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

 3) да има најмање пет година радног искуства на пословима за које се захтева високо образовање из тачке 2) овог члана;

 4) да има најмање три године радног искуства на пословима који су повезани са пословима предузећа;

 5) да познаје област корпоративног управљања или област финансија;

 6) да није осуђивано на казну затвора од најмање шест месеци;

 7) да му нису изречене мере безбедности у складу са законом којим се уређују кривична дела, и то:

 - обавезно психијатријско лечење и чување у здравственој установи;

 - обавезно психијатријско лечење на слободи;

 - обавезно лечење наркомана;

 - обавезно лечење алкохоличара;

 - забрана вршења позива, делатности и дужности.

 Председник и чланови надзорног одбора дужни су да се додатно стручно усавршавају у области корпоративног управљања.

**Члан 35.**

 Представник запослених у надзорном одбору мора испуњавати услове из члана 34. Одлуке, као и додатна два услова:

 1) да није био ангажован у вршењу ревизије финансијских извештаја предузећа у последњих пет година и

 2) да није члан политичке странке;

**Члан 36.**

 Надзорни одбор, директор и извршни директор не могу предлагати представника запослених у надзорном одбору.

**Престанак мандата чланова Надзорног одбора**

**Члан 37.**

 Мандат председнику и члановима Надзорног одбора престаје истеком периода на који су именовани, оставком или разрешењем.

 Председник и чланови Надзорног одбора разрешавају се пре истека периода на који су именовани, уколико:

 1) предузеће не достави годишњи, односно трогодишњи програм пословања у роковима прописаним законом;

 2) Надзорни одбор пропусти да предузме неопходне мере пред надлежним органима у случају постојања основане сумње да одговорно лице предузећа делује на штету предузећа несавесним понашањем или на други начин;

 3) се утврди да делује на штету предузећа несавесним понашањем или на други начин;

 4) у току трајања мандата буде осуђен на условну или безусловну казну затвора.

 Председник и чланови Надзорног одбора којима је престао мандат, дужни су да врше своје дужности до именовања новог Надзорног одбора, односно именовања новог председника или члана Надзорног одбора, а најдуже шест месеци.

**Надлежност Надзорног одбора**

**Члан 38.**

 Надзорни одбор:

1) доноси дугорочни и средњорочни план пословне стратегије и развоја и одговоран је за њихово спровођење;

2) доноси годишњи, односно трогодишњи програм пословања, усклађен са дугорочним и средњорочним планом пословне стратегије и развоја из тачке 1. овог члана;

3) усваја извештај о степену реализације годишњег, односно трогодишњег програма пословања;

4) усваја тромесечни извештај о степену усклађености планираних и реализованих активности;

5) усваја финансијске извештаје;

6) надзире рад директора;

7) доноси статут;

8) одлучује о статусним променама, оснивању других правних субјеката и улагању капитала;

9) доноси одлуку о расподели добити, односно начину покрића губитка;

10) закључује уговоре о раду са директором, у складу са законом којим се уређују радни односи;

11) врши друге послове у складу са законом и статутом.

Одлуке из става 1. тач. 1), 2), 7) и 9) овог члана надзорни одбор доноси уз сагласност Скупштине Града.

Одлуку из става 1. тачка 8) овог члана надзорни одбор доноси уз претходну сагласност Скупштине Града.''

**Члан 39.**

 Надзорни одбор одлучује већином гласова својих чланова.

 Надзорни одбор не може пренети право на одлучивање о питањима из свог делокруга на директора или другог запосленог у предузећу.

**Члан 40.**

Председник и чланови Надзорног одбора предузећа имају право на одговарајућу накнаду за рад у надзорном одбору.

 Висина накнаде из става 1. овог члана, утврђује се у складу подзаконским актима.

**2) Директор**

**Члан 41.**

Директора предузећа именује Скупштина Града Ниша на период од четири године, а на основу спроведеног јавног конкурса.

 Директор предузећа заснива радни однос на одређено време.

 Директор предузећа је функционер који обавља јавну функцију.

 Директор не може имати заменика.

**Надлежности директора**

**Члан 42.**

Директор предузећа:

1) представља и заступа предузећа;

2) организује и руководи процесом рада;

3) води пословање предузећа;

4) одговара за законитост рада предузећа;

5) предлаже дугорочни и средњорочни план пословне стратегије и развоја и одговоран је за њихово спровођење;

6) предлаже годишњи, односно трогодишњи програм пословања и одговоран је за његово спровођење;

7) предлаже финансијске извештаје;

8) извршава одлуке надзорног одбора;

9) бира извршне директоре, чији се број утврђује статутом предузећа;

10) бира представнике предузећа у скупштини друштва капитала чији је једини власник предузеће;

11) закључује уговоре о раду са извршним директорима, у складу са законом којим се уређују радни односи;

12) доноси акт о систематизацији и

13) врши друге послове одређене законом, оснивачким актом и статутом предузећа.''

**Услови за избор директора**

**Члан 43.**

 За директора предузећа, може бити именовано лице које испуњава следеће услове:

 1) да је пунолетно и пословно способно;

 2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

 3) да има најмање пет година радног искуства на пословима за које се захтева високо образовање из тачке 2) овог члана;

 4) да има најмање три године радног искуства на пословима који су повезани са пословима предузећа;

 5) да познаје област корпоративног управљања;

 6) да има радно искуство у организовању рада и вођењу послова;

 7) да није члан органа политичке странке, односно да му је одређено мировање у вршењу функције у органу политичке странке;

 8) да није осуђивано на казну затвора од најмање шест месеци;

 9) да му нису изречене мере безбедности у складу са законом којим се уређују кривична дела, и то:

 - обавезно психијатријско лечење и чување у здравственој установи;

 - обавезно психијатријско лечење на слободи;

 - обавезно лечење наркомана;

 - обавезно лечење алкохоличара;

 - забрана вршења позива, делатности и дужности.

 Услови за именовање директора из става 1. овог члана прописани су законом, а Статутом предузећа могу бити одређени и други услови које лице мора да испуни да би било именовано за директора предузећа.

**Извршни директор**

**Члан 44.**

 Директор може бирати извршне директоре за вођење послова из одређених области од значаја за успешно функционисање предузећа.

 Извршни директор за свој рад одговара директору.

 Извршни директор обавља послове у оквиру овлашћења које му је одредио директор, у складу са овом Одлуком и Статутом предузећа.

 Извршни директор не може имати заменика.

 Извршни директор мора бити у радном односу у предузећу.

**Члан 45.**

 За извршног директора предузећа бира се лице које испуњава услове:

 1) да је пунолетно и пословно способно;

 2) да има стечено високо на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

 3) да има најмање пет година радног искуства на пословима за које се захтева високо образовање из тачке 2) овог члана;

 4) да има радно искуство у организовању рада и вођењу послова;

 5) да није осуђивано на казну затвора од најмање шест месеци;

 6) да му нису изречене мере безбедности у складу са законом којим се уређују кривична дела, и то:

 - обавезно психијатријско лечење и чување у здравственој установи;

 - обавезно психијатријско лечење на слободи;

 - обавезно лечење наркомана;

 - обавезно лечење алкохоличара;

 - забрана вршења позива, делатности и дужности.

 Поред услова из става 1. овог члана, лице које се бира за извршног директора мора имати три године радног искуства на пословима за које ће бити задужен у предузећу.

 Предузеће не може имати више од седам извршних директора, а број извршних директора утврђује се Статутом предузећа.

**Зарада директора и извршног директора**

**Члан 46.**

Директор и извршни директор имају право на зараду, а могу имати и право на стимулацију, у складу са подзаконским актом.

 Одлуку о исплати стимулације директора и извршног директора доноси Надзорни одбор предузећа, уз сагласност Скупштине Града Ниша.

 Одлука о исплати стимулације извршног директора доноси се на предлог директора.

**Поступак именовања директора**

**Члан 47.**

Директор предузећа именује се након спроведеног јавног конкурса, у складу са законом, подзаконским актима, Статутом Града Ниша и овом Одлуком.

 Јавни конкурс спроводи Комисија за спровођење конкурса за избор директора.

 Комисија има пет чланова, од којих је један председник.

 Комисију из става 3. овог члана образује Скупштина Града Ниша.

 Председник и чланови комисије не могу бити народни посланици, посланици у скупштини аутономне покрајине, одборници у Скупштини Града Ниша, као ни изабрана, именована и постављена лица у органима Града Ниша.

**Члан 48.**

 Одлуку о спровођењу јавног конкурса за избор директора предузећа доноси Скупштина Града Ниша, на предлог Ѓрадског већа.

 Оглас о јавном конкурсу садржи нарочито: податке о предузећу, пословима, условима за именовање директора предузећа, месту рада, стручној оспособљености, знањима и вештинама које се оцењују у изборном поступку и начину њихове провере, року у коме се подносе пријаве, податке о лицу задуженом за давање обавештења о јавном конкурсу, адресу на коју се пријаве подносе, као и податке о доказима који се прилажу уз пријаву.

 Оглас о јавном конкурсу за избор директора предузећа објављује се у "Службеном гласнику Републике Србије", у „Службеном листу Града Ниша“, у најмање једним дневним новинама које се дистрибуирају на целој територији Републике Србије, као и на интернет страници Града Ниша.

 Рок за објављивање огласа из става 4. овог члана у "Службеном гласнику Републике Србије" не може бити дужи од осам дана од дана доношења одлуке о спровођењу јавног конкурса за избор директора предузећа.

 Пријава на јавни конкурс за избор директора предузећа подноси се у року од 30 дана од дана објављивања јавног конкурса у "Службеном гласнику Републике Србије".

 Неблаговремене, неразумљиве и пријаве уз које нису приложени сви потребни докази, Комисија одбацује закључком против кога није допуштена посебна жалба.

**Члан 49.**

 Решење о именовању директора је коначано.

 Решење о именовању директора предузећа, са образложењем, објављује се у ''Службеном гласнику РС'',“ Службеном листу Града Ниша“ и на интернет страници Града Ниша.

**Члан 50.**

 Именовани кандидат дужан је да ступи на функцију у року од осам дана од дана објављивања решења о именовању у "Службеном гласнику Републике Србије".

 Рок из става 1. овог члана, из нарочито оправданих разлога, може се продужити за још осам дана.

**Мандат директора**

**Члан 51.**

Мандат директора престаје истеком периода на који је именован, оставком или разрешењем.

 Поступак за именовање директора покреће се шест месеци пре истека периода на који је именован, односно у року од 30 дана од дана подношења оставке или разрешења.

**Оставка директора**

**Члан 52.**

 Оставка се у писаној форми подноси Скупштини Града Ниша.

**Разрешење**

**Члан 53.**

 Предлог за разрешење директора предузећа, подноси Градско веће.

 Предлог из става 1. овог члана може поднети и Надзорни одбор предузећа, преко Градског већа.

 Предлог за разрешење мора бити образложен, са прецизно наведеним разлозима због којих се предлаже разрешење и доставља се директору који има право да се у року од 20 дана изјасни о разлозима због којих се предлаже разрешење.

 Пошто директору пружи прилику да се изјасни о постојању разлога за разрешење и утврди потребне чињенице, Градско веће предлаже Скупштини Града Ниша доношење одговарајућег решења.

 Против решења о разрешењу жалба није допуштена, али се може водити управни спор.

**Члан 54.**

Скупштина Града Нишa разрешава или може разрешити директора предузећа под условима предвиђеним законом.

**Суспензија директора**

**Члан 55.**

 Уколико у току трајања мандата против директора буде потврђена оптужница, Скупштина града Ниша доноси решење о суспензији директора предузећа.

 Суспензија траје док се поступак правноснажно не оконча.

**Вршилац дужности директора**

**Члан 56.**

Скупштина Града Ниша може именовативршиоца дужности директора до именовања директора предузећа по спроведеном јавном конкурсу.

 Период обављања функције вршиоца дужности директора не може бити дужи од једне године.

 Исто лице не може бити два пута именовано за вршиоца дужности директора.

 Вршилац дужности директора мора испуњавати услове за именовање директора јавног предузећа из члан 43. ове Одлуке.

 Вршилац дужности има сва права, обавезе и овлашћења која има директор предузећа.

**Остваривање права на штрајк**

**Члан 57.**

 У предузећу право на штрајк остварује се у складу са законом.

 У случају да у предузећу нису обезбеђени услови за остваривање редовног процеса рада услед више силе, Скупштина Града Ниша, ако оцени да могу наступити штетне последице за живот и здравље људи или њихову безбедност и безбедност имовине или друге штетне неотклоњиве последице, поступа у складу са законом.

**Унутрашња организација**

**Члан 58.**

 Статутом, општим актима и другим актима предузећа ближе се уређују унутрашња организација предузећа, делокруг органа и друга питања од значаја за рад и пословање предузећа, у складу са законом и овим уговором.

**Радни односи**

**Члан 59.**

 Права, обавезе и одговорности запослених из радног односа уређују се колективним уговором предузећа, у складу са законом и актима оснивача.

 Колективни уговор предузећа мора бити сагласан са законом, општим и посебним колективним уговором.

**Безбедност и здравље запослених на раду**

**Члан 60.**

 Права, обавезе и одговорности у вези са безбедношћу и здрављем на раду остварују се у складу са законом и прописима донетим на основу закона, а ближе се уређују колективним уговором, општим актима Јавног предузећа за стамбене услуге ''Нишстан'' Ниш или уговором о раду.

**Заштита животне средине**

**Члан 61.**

 Предузеће је дужно да у обављању своје делатности обезбеђује потребне услове за заштиту и унапређење животне средине и да спречава узроке и отклања штетне последице које угрожавају природне и радом створене вредности човекове средине.

 Статутом предузећа детаљније се утврђују активности предузећа ради заштите животне средине, сагласно закону и прописима оснивача који регулишу област заштите животне средине.

**Јавност рада предузећа**

**Члан 62.**

 Предузеће је дужно је да на својој интернет страници објави:

1) радне биографије чланова Надзорног одбора, директора и извршних директора;

 2) организациону структуру;

 3) годишњи, односно трогодишњи програм пословања, као и све његове измене и допуне, односно извод из тог програма ако предузеће има конкуренцију на тржишту;

 4) тромесечне извештаје о реализацији годишњег, односно трогодишњег програма пословања;

 5) годишњи финансијски извештај са мишљењем овлашћеног ревизора;

 6) друге информације од значаја за јавност.

**Доступност информација**

**Члан 63.**

 Доступност информација од јавног значаја предузеће врши у складу са одредбама закона који регулише област слободног приступа информацијама од јавног значаја.

**Пословна тајна**

**Члан 64.**

 Пословном тајном сматрају се исправе и подаци утврђени одлуком директора или Надзорног одбора предузећа чије би саопштавање неовлашћеном лицу било противно пословању предузећа и штетило би његовом пословном угледу и интересима.

**IX СТАТУТ И ДРУГИ ОПШТИ АКТИ**

**Општи акти**

**Члан 65.**

 Општи акти предузећа су Статут и други општи акти утврђени законом.

 Статут је основни општи акт предузећа.

 Други општи акти предузећа морају бити у сагласности са Статутом.

 Појединични акти које доносе органи и овлашћени појединци у предузећу, морају бити у складу са општим актима предузећа.

**XI ПРЕЛАЗНЕ И ЗАВРШНЕ ОДРЕДБЕ**

**Члан 66.**

 Предузеће је дужно да Статут и друга општа акта усагласи са законом и овом Одлуком у року од 90 дана од дана ступања на снагу ове Одлуке.

**Члан 67.**

 Предузеће наставља са радом у складу са овом Одлуком и Законом о јавним предузећима („Службени гласник РС”, број 15/16).

**Члан 68.**

 Ова Одлука ступа на снагу осмог дана од дана објављивања у ''Службеном листу Града Ниша“.

**Број :\_\_\_\_\_\_\_\_\_\_\_\_\_\_\_\_\_\_**

**Датум : \_\_\_\_\_\_\_\_\_\_\_\_\_\_\_\_**

**СКУПШТИНА ГРАДА НИША**

 **ПРЕДСЕДНИК СКУПШТИНЕ**

 **Мр Раде Рајковић**